# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IX. volebné obdobie

 Č.: KNR-VKM-2081/2024-5

**511a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností (tlač 511a) v druhom čítaní.**

---------------------------------------------------------------------------------------------------------------

 Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 573 z 23. októbra 2024 rozhodla o tom, že vládny návrh zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností **(tlač 511)** prerokuje v druhom čítaní a pridelila ho na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre kultúru a médiá.

Určila zároveň Výbor Národnej rady Slovenskej republiky pre kultúru a médiá ako gestorský výbor a lehoty na prerokovanie predmetného návrhu zákona v druhom čítaní vo výboroch.

 **II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky
č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností (tlač 511) výbory prerokovali a odporučili **schváliť:**

Ústavnoprávny výbor Národnej rady Slovenskej republiky uznesením č. 236
z 21. novembra 2024,

Výbor Národnej rady Slovenskej republiky pre financie a rozpočet uznesením č. 151
z 19. novembra 2024

a

Výbor Národnej rady Slovenskej republiky pre kultúru a médiá uznesením č. 42
z 25. novembra 2024 s pozmeňujúcimi a doplňujúcimi návrhmi.

**IV.**

 Výbory Národnej rady Slovenskej republiky, ktoré predmetný návrh zákona prerokovali, prijali dva **pozmeňujúce a doplňujúce návrhy:**

1. V Čl. I sa za bod 3 vkladá nový bod 4, ktorý znie:

„4. V § 5 ods. 2 písm. b) sa za slová „podľa § 4“ vkladajú slová „ods. 1“.“.

Tento bod nadobúda účinnosť 1. januára 2025, čo sa primerane premietne aj do ustanovenia o nadobudnutí účinnosti zákona.

Nasledujúce body sa primerane prečíslujú.

Ustanovenia § 5 ods. 2 písm. a) a písm. b) upravujú rozdelenie príspevku štátu jednotlivým cirkvám. Ide však o sumu príspevku štátu určenú nie podľa ustanovení celého § 4, ale len podľa ustanovenia odseku 1. Ustanovenie § 4 ods. 2 upravuje prípadné zvýšenie alebo zníženie sumy príspevku štátu pre konkrétnu cirkev, čím sa síce upraví aj celková suma príspevku štátu, ale taká už nemá znovu podliehať rozdeleniu podľa ustanovení § 5 ods. 2.

1. V Čl. I sa za bod 5 dopĺňa bod 6, ktorý znie:

„6. Príloha č. 2 k zákonu č. 370/2019 Z. z. sa vypúšťa.“

Tento bod nadobúda účinnosť 1. januára 2025, čo sa primerane premietne aj do ustanovenia o nadobudnutí účinnosti zákona.

Odstránením výpočtu pre rok 2019 v § 5 ods. 2 písm. a) a nahradením novým znením sa mení znenie zákona ako celku, vrátane nadväznosti odsekov. Preto stráca opodstatnenie aj ponechanie prílohy č. 2 k zákonu.

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený návrh zákona (tlač 511) **schváliť** v znení pozmeňujúcich a doplňujúcich návrhov.

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 a 2** s odporúčaním **schváliť.**

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá č. 44 z 26. novembra 2024.

 Gestorský výbor určil poslanca **Romana Michelka** za spoločného spravodajcu výborov a poveril ho, aby na schôdzi Národnej rady Slovenskej republiky informoval o výsledku rokovania výborov.

Bratislava 26. novembra 2024

**Roman Michelko, v. r.**

predseda

Výboru Národnej rady Slovenskej republiky pre kultúru a médiá